钦定古今图书集成/明伦汇编/氏族典/第375卷 > 《凌迪知万姓统谱》 > 董璋
## 钦定古今图书集成/明伦汇编/氏族典/第375卷 > 《凌迪知万姓统谱》 > 董璋

按《五代史杂传》，“董璋，不知其世家何人也。少为汴州
富人李让家僮。梁太祖镇宣武，养让为子，是为朱友
让。其僮奴以友让故，皆得事梁太祖。璋以军功为指
挥使。梁亡，璋事唐为邠宁节度使。郭崇韬伐蜀，以璋
为行营右厢马步军都虞候，军事大小皆与璋参决。
蜀平，以为剑南东川节度使。孟知祥镇西川，其后二”
人连谋以反，璋因为其子娶知祥女以相结。长兴元
年九月，知祥攻陷遂州，璋攻陷阆州。初，璋等反，唐独
诛璋家属，知祥妻子皆在成都，其疏属留京师者皆
不诛。明宗遣苏愿、刘澄谕璋等使改过，知祥遣人告
璋，璋曰：“唐不杀孟公，家族恩厚矣，我子孙何在？”璋由
此疑知祥卖己。三年四月，以兵万人攻知祥，战于弥
牟，璋大败，还走梓州。初，唐陵州刺史王晖代还，过璋，
璋邀留之。至是，晖执璋杀之，传其首于知祥。